b'\n_START_ARTICLE_\nKontrabass\n_START_SECTION_\nSpilleteknikk\n_START_PARAGRAPH_\nInstrumentet kan spilles med bue (arco), eller \xe2\x80\x93 den vanligste spilleteknikken i bluegrass, jazz og folk \xe2\x80\x93 strengene kan \xc2\xabplukkes\xc2\xbb med fingrene (pizzicato). Til pizzicato brukes pekefingeren. Jazz- og bluegrassbassister har videreutviklet denne teknikken, slik at flere fingrer brukes for \xc3\xa5 kunne spille hurtigere. \xc2\xabSlapping\xc2\xbb er en teknikk hvor strengene blir sl\xc3\xa5tt ned i gripebrettet, noe som gir en perkussiv lyd. Denne teknikken blir brukt i bl.a. rock\'n\'roll. Noen bruker ogs\xc3\xa5 trommestikker p\xc3\xa5 strengene.\n_START_SECTION_\nBue\n_START_PARAGRAPH_\nTo forskjellige typer buer brukes: Fransk eller tysk. Fransk bue benytter samme type grep som ved de andre strykeinstrumentene, mens tysk bue er utviklet av buen som brukes for gambe. Tysk bue er ogs\xc3\xa5 noe kortere. Fransk bue holdes ovenifra, tysk bue tas p\xc3\xa5 sida.\n_START_SECTION_\nStrenger\n_START_PARAGRAPH_\nStrengene p\xc3\xa5 kontrabassen er som regel stemt i kvarter \'E - \'A - D - G. Det forekommer ogs\xc3\xa5 solostemming som er en tone lysere (\'F\xe2\x99\xaf - \'H - E - A), samt fem-strengede instrumenter (en m\xc3\xb8rkere streng \'\'H eller en lysere streng c) eller forlenging av E-strengen slik at den kan g\xc3\xa5 helt ned til "H eller \'C. Strengene var opprinnelig laget av tarm, men idag er det mest vanlig med st\xc3\xa5l.\n_START_SECTION_\nKlassisk repertoar\n_START_PARAGRAPH_\nPr. 2016 har Oslo-Filharmonien syv bassister blant sine 108 musikere. Den melodiske kvaliteten av kontrabassen i symfoniorkestret kan ogs\xc3\xa5 oppleves i Ludwig van Beethovens 5. symfoni i c-moll op. 67 (\xc2\xabTrio\xc2\xbb i 3. sats) samt i Franz Schuberts 7. symfoni i h-moll D 759 (begynnelse av 1. sats)._NEWLINE_Kontrabassen ble likevel nesten aldri brukt som konsertinstrument av de store komponister fra barokk, Wienerklassisisme og romantikk. En Konsert for kontrabass og orkester i D-Dur Hob. VIIc:1 av Joseph Haydn er g\xc3\xa5tt tapt._NEWLINE_Ogs\xc3\xa5 i kammermusikken kommer kontrabassen sjelden til innsats. Det mest kjente kammermusikkverk med kontrabass er Franz Schuberts \xc2\xab\xc3\x98rret-\xc2\xbb eller \xc2\xabForellekvintett\xc2\xbb, Kvintett for klaver, fiolin, bratsj, cello og kontrabass i A-Dur D 667. Blant andre betydelige kammermusikkomposisjoner med kontrabass er Sekstett for klaver, fiolin, to bratsjer, cello og kontrabass i D-Dur op. 110 av Felix Mendelssohn-Bartholdy, L\'Histoire du Soldat (1918) av Igor Stravinskij og Kvintett for obo, klarinett, fiolin, bratsj og kontrabass op. 39 av Sergej Prokofjev, et av hans mest radikale verker. Paul Hindemith skrev dessuten en Sonate for kontrabass og klaver i H (1949). Punch Brothers spiller kammermusikk med kontrabass._NEWLINE_De fleste strykekvartetter best\xc3\xa5r av to fioliner, bratsj og cello, men kontrabassen erstatter av og til celloen. Antonin Dvorak er blant de f\xc3\xa5 som har komponert musikkstykker beregnet p\xc3\xa5 strykekvartetter med kontrabass.\n_START_SECTION_\nPopul\xc3\xa6rmusikk\n_START_PARAGRAPH_\nKontrabass brukes i en rekke former for popul\xc3\xa6rmusikk som blues, bluegrass (hvor den har nesten universell utbredelse), country, folk, jazz, rockabilly og psychobilly.\n_START_SECTION_\nOldtime-musikk, western swing og bluegrass\n_START_PARAGRAPH_\nI USA fantes alt i 1870-\xc3\xa5rene dansesteder i Cincinnati hvor svarte musikere trakterte fele, banjo og kontrabass. Instrumentet ble vanlig utbredt rundt 1900._NEWLINE_Innen western swing forekom kontrabass hos f.eks. Adolph Hofner & his Texans og Ambrose Haley and His Ozark Ramblers._NEWLINE_Innen oldtime-musikk fra Appalachene var mindre strenginstrumenter som fele, gitar og banjo de vanligste \xe2\x80\x93 men kontrabass forekom ogs\xc3\xa5, kanskje s\xc3\xa6rlig i Kentucky, f.eks. hos oktetten Hack\'s String Band, som fikk utgitt plater i 1930._NEWLINE_Kontrabass forekom i flere grupper som regnes blant forgjengerne til bluegrass, som Prairie Ramblers (stiftet 1930 som Kentucky Ramblers)  og Coon Creek Girls (stiftet 1938). Ogs\xc3\xa5 disse artistene kom fra Kentucky \xe2\x80\x93 likes\xc3\xa5 Bill Monroe, \xc2\xabgudfaren av bluegrass\xc2\xbb. Han spilte ikke bass selv, men engasjerte sin f\xc3\xb8rste bassist f\xc3\xb8r sin f\xc3\xb8rste plateinnspilling (i 1940) med sin gruppe Blue Grass Boys. Etter dette fikk kontrabassen n\xc3\xa6rmest universell utbredelse i bluegrass \xe2\x80\x93 i tradisjonell bluegrass sammen med banjo, fele, gitar og mandolin. Grunnrytmen i bluegrass dannes av kontrabassen og gitarens dype strenger p\xc3\xa5 1. og 3. taktslag, og gitarens lyse strenger og en mandolinakkord p\xc3\xa5 2. og 4. taktslag. Dette gir musikken dens karakteristiske hoppende rytme. Typisk for bluegrass er improvisasjoner, hvor spillerne med de sm\xc3\xa5 instrumentene (fele. banjo, mandolin) i tur og orden st\xc3\xa5r frem og spiller solo. Bassisten, som er mindre bevegelig, holder seg gjerne mer i bakgrunnen.\n_START_SECTION_\nJazz\n_START_PARAGRAPH_\nI Django Reinhardts gruppe Quintette du Hot Club de France spilte Louis Vola (1902\xe2\x80\x931990) kontrabass. Han spilte ogs\xc3\xa5 bass for Ray Ventura og Duke Ellington.\n_START_SECTION_\nNorske kontrabassister\n_START_PARAGRAPH_\nBlant de mest kjente norske kontrabassister er Arild Andersen, Bj\xc3\xb8rn Alterhaug, Michael Francis Duch, Knut Guettler, Bj\xc3\xb8rn Ianke, Bj\xc3\xb8rn Kjellemyr, Ole Amund Gjersvik og Henrik Lindemann.'